Et grundlovsforhør torsdag eftermiddag endte med en tilståelse og fem måneders fængsel for en mand fra Skagen.

Det er ikke helt normalt, at et grundlovsforhør slutter med en dom på fem måneders fængsel. Men det gjorde det torsdag eftermiddag for en 51-årig mand fra Skagen. Den 51-årige var endt i retten i Hjørring, fordi han onsdag aften blev anholdt med et kilo hash og 1,7 gram kokain på sig. Derfor skulle han fremstilles i et grundlovsforhør. Men fordi manden for bare to måneder siden blev prøveløsladt efter en dom for lignende kriminalitet, og fordi han under grundlovsforhøret erkendte besiddelsen, og at noget af det var med henblik på videresalg, ændrede grundlovsforhøret karakter til en tilståelsessag. Det fortæller Louise Watson, anklager ved Nordjyllands Politi. - Manden havde en reststraf på 102 dages betinget fængsel, som så blev udløst med den nye dom. Derfor har han fået samlet fem måneders ubetinget fængsel, siger Louise Watson. Den 51-årige har flere domme for stofbesiddelse på sin straffeattest. Han accepterede dommen og er nu varetægtsfængslet, indtil den egentlige afsoning kan begynde om to-tre uger.